Lav et referat af nedenstående tekst:

Tekst:
Siden coronavirus i slutningen af februar fik fodfæste i Europa, har mere end 25.000 mennesker mistet livet, men allerede nu ser det ud som om, at den europæiske indsats mod virussen virker. Ifølge et nyt studie fra det britiske universitet Imperial College London kan 11 EU-landes tiltag for at begrænse smittespredning nemlig have reddet helt op mod 120.000 menneskeliv. Det fortæller studiets hovedforfatter, seniorlektor ved Imperial College Londons matematiske institut, doktor Seth Flaxman. - På trods af at dødstallet stadig stiger, kan vi allerede nu konkludere ud fra data, at europæiske regeringers drastiske tiltag har reddet liv ved at tvinge antallet af nye smittetilfælde ned, siger han i en pressemeddelelse. Han understreger dog, at der vil gå flere uger, før den egentlige effekt af den seneste måneds nedlukninger, hjemsendelser og isolering kan ses. - Fordi indgrebene er meget nye i de fleste lande, og fordi der er en forsinkelse mellem smittetidspunktet og et eventuelt dødsfald, kan det tage flere uger før effekten reflekteres i antallet af døde, forklarer Seth Flaxman. Studiet er baseret på data fra det europæiske center for sygdomskontrol (ECDC) på baggrund af tal fra blandt andre Danmark, Tyskland, Frankrig og Italien. Op til 200 liv reddet i danmark Der er store forskelle på, hvor hårdt coronavirus har ramt vores europæiske naboer. Mens kun 39 mennesker indtil videre er døde af virussen i Norge, er tallet i Italien helt oppe på 8464 - og herhjemme har 104 indtil videre mistet livet. Men det tal kunne ifølge det britiske studie have været langt højere. Beregningen viser nemlig, at danske myndigheders tiltag kan have reddet helt op til 200 menneskeliv bare i marts, og ifølge Jens Lundgren, ​​​professor i infektionssygdomme på Rigshospitalet, lyder det tal realistisk. Alligevel skal vi passe på med at glæde os for tidligt, understreger han. - Tallet lyder i og for sig meget rimeligt i forhold til, hvis man ikke havde grebet ind endnu, men man skal huske, at i begyndelsen af en epidemi er der ikke ret mange dødsfald, så vi kan ikke rimeligvis gøre status endnu. Den danske afbødningsstrategi, der forsøger at forsinke smittespredning i stedet for at stoppe den, betyder nemlig, at der kan gå lang tid, før vi har et reelt overblik, forklarer Jens Lundgren. Reddede liv er ikke lig med succes Selvom det naturligvis er positivt, at færre danskere mister livet til coronavirus, skal vi ifølge Jens Lundgren passe på med at bruge det som mål for, hvor godt vi har smitten under kontrol. Fordi smitten lige nu cirkulerer frit i det danske samfund, er det nemlig svært at forhindre selv særligt udsatte i at blive syge – og derfor er det vigtigste lige nu, om vi fortsat har et funktionsdygtigt sundhedsvæsen, forklarer han: - Målet med indsatsen er ikke kun at redde liv. Det er også at forhindre, at hospitaler bliver overvældet med patienter, så vi fortsat kan give dem den pleje og omsorg, de har brug for. Jens Lundgren understreger, at det britiske studie er et af de første af sin slags, og derfor er det vigtigt, at vi tager tallene med et gran salt. - Normalt tager det årevis at udvikle metoderne til at lave den her slags beregninger. Det skal ikke ses som en kritik af studiet, for af samme årsag er det også vigtigt, at vi begynder på den slags studier allerede nu.

Referat:
I Danmark kunne antallet af døde som følge af coronavirus have været mere end tre gange så højt, viser studie.